11.

În termen de o lună de la data la care Broadcom primește notificarea oficială privind decizia adoptată de Comisie în temeiul articolului 9 din Regulamentul (CE) nr. 1/2003: (i) la nivel mondial (cu excepția Chinei), Broadcom se angajează: (a) să suspende orice acord existent și să nu încheie acorduri noi care să impună unui producător de echipamente originale să se aprovizioneze de la Broadcom cu mai mult de 50 % din nevoile sale de produse relevante sau care să impună condiția ca producătorul de echipamente originale respectiv să se aprovizioneze de la Broadcom cu mai mult de 50 % din nevoile sale de produse relevante pentru a putea beneficia de avantaje care nu sunt legate de prețuri ori de avantaje de preț retroactive (5) legate de produsele relevante; (b) să suspende orice acord existent și să nu încheie acorduri noi prin care furnizarea sau acordarea de avantaje pentru un produs relevant să fie condiționate de achiziționarea de la Broadcom, de către producătorul de echipamente originale, a mai mult de 50 % din nevoile sale în materie de orice alt produs relevant sau de SoCs pentru gateway-uri rezidențiale cu cablu, cipuri frontale pentru dispozitive STB și gateway-uri rezidențiale și/sau cipuri Wi-Fi pentru dispozitive STB și gateway-uri rezidențiale (acestea din urmă denumite împreună „alte produse”); (ii) la nivelul SEE, Broadcom se angajează: (a) să suspende orice acord existent și să nu încheie acorduri noi care să impună unui producător de echipamente originale să se aprovizioneze de la Broadcom cu mai mult de 50 % din nevoile sale din SEE în materie de produse relevante sau care să impună condiția ca producătorul de echipamente originale respectiv să se aprovizioneze de la Broadcom cu mai mult de 50 % din nevoile sale din SEE în materie de produse relevante pentru a putea beneficia de avantaje care nu sunt legate de prețuri ori de avantaje de preț retroactive legate de produsele relevante; (b) să suspende orice acord existent și să nu încheie acorduri noi prin care (i) furnizarea unui produs relevant să fie condiționată de achiziționarea de la Broadcom, de către un producător de echipamente originale, a altui produs relevant sau a oricărui alt produs sau (ii) acordarea de avantaje pentru un produs relevant să fie condiționată de achiziționarea de către un producător de echipamente originale de la Broadcom a unui alt produs relevant sau a oricărui alt produs ori furnizarea în cadrul licitațiilor a unor astfel de produse ale Broadcom; (c) să suspende orice acord existent și să nu încheie acorduri noi care să impună unui producător de echipamente originale să furnizeze în cadrul licitațiilor doar produse bazate pe produsele relevante ale Broadcom sau prin care avantajele legate de produsele relevante să fie condiționate de furnizarea de către producătorul de echipamente originale în cadrul licitațiilor doar a unor dispozitive bazate pe produsele relevante ale Broadcom. Sub rezerva îndeplinirii unor condiții specifice, Broadcom poate acorda avantaje în ceea ce privește licitații individuale din SEE, de la caz la caz; (d) să suspende orice acord existent și să nu încheie acorduri noi prin care un furnizor de servicii din SEE (6) (i) să aibă obligația sau să beneficieze de stimulente prin avantaje care nu sunt legate de prețuri sau prin avantaje de preț retroactive pentru a-și acoperi mai mult de 50 % din nevoile de dispozitive STB, de gateway-uri rezidențiale pe fibră sau de gateway-uri rezidențiale xDSL cu dispozitive bazate pe produsele relevante ale Broadcom; (ii) să aibă obligația sau să beneficieze de stimulente pentru a solicita producătorilor de echipamente originale să furnizeze în cadrul licitațiilor doar dispozitive bazate pe produsele relevante ale Broadcom sau (iii) să aibă obligația sau să beneficieze de stimulente pentru a achiziționa, concomitent cu un produs relevant al Broadcom, un alt produs relevant al Broadcom și/sau un alt produs al Broadcom.